Георги Струмски
Пролетна въртележка

chitanka.info

От сън събудих се, защото

почука някой по стъклото.

Не, татко ми това не беше,

не бяха белите череши —

край нашата висока стряха

две лястовици се въртяха —

от слънцето опиянени,

навън те викаха и мене.

Изтичах радостно на двора.

Озърнах се да видя хора,

та първи да им известя,

че прилетява пролетта.

Но там едно момиче вече

дочух да вика отдалече:

— Събудих се от сън, защото

почука някой по стъклото…

Пред къщи,

порти и стобори

отвред прииждаха деца

под лястовичите крилца.

И всяко тази вест повтори:

— От сън събудих се, защото

почука някой по стъклото…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.